钦定古今图书集成/理学汇编/经籍典/第190卷 > 程大昌春秋辨论 > 春秋初有霸之渐
## 钦定古今图书集成/理学汇编/经籍典/第190卷 > 程大昌春秋辨论 > 春秋初有霸之渐

《春秋》之初，未有霸也，而霸之渐已萌。盖是时惟齐为
大国，惟鲁为望国。齐以党郑伐宋而求鲁，鲁以受郑
祊田，忘郑狐壤见止之仇而从齐。故前乎此惟两君
相会，至此而诸侯参会矣；前乎此惟敌国相攻，至此
而连诸侯伐宋矣。自参盟而有主盟，自连诸侯而搂
诸侯，故曰“霸之渐已萌也。”向使齐不私于宋，而务使
宋、郑相安，鲁不贪郑之赂而不遽从齐，天下其庶矣
乎！然则霸之萌，齐釐之为，而鲁隐助之也。其初盟邾
而后伐邾，初盟宋而后伐宋，皆利于郑之入祊，而反
覆若此，尚何以名秉礼之国，而遏多事之萌邪？